聖安多尼堂 (香港)

聖安多尼堂（英文：St. Anthony's Church）係香港一間天主教教堂，位於石塘咀薄扶林道，喺1953年6月13號建立，由白英奇主教為新堂祝聖，由天主教香港教區同慈幼會共同管理，同時係慈幼會嘅港島區聖堂。 歷任司鐸 1929年至1932年：馬之驥司鐸（FR. GALDINUS BARDELLI） 1932年至1934年：韋助力司鐸（FR. THEODORE WIECZOREK） 1934年至1939年：楊春枕司鐸（FR. JOHN PEDRAZZINI） 1939年至1950年：韋助力司鐸（FR. THEODORE WIECZOREK） 1950年至1957年：葉慎修司鐸（FR. ANDREA GHILARDINI） 1957年至1964年：恩澤民司鐸（FR. PAUL JANSSEN） 1964年至1968年：查其威司鐸（FR. MARIO CALVI） 1968年至1977年：劉志剛司鐸（FR. FRANCIS LAU） 1977年至1986年：何廣凌司鐸（FR. PETER HO） 1986年至1991年：麥雪光司鐸（FR. LOUIS MAK） 1991年至1994年：鄭海康司鐸（FR. JOSEPH CHENG） 1994年至2012年：李海龍司鐸（FR. JOSEPH LEE） 2012年至2017年：黃建國司鐸（FR. FRANCIS WONG） 2017年至而家：梁熾才司鐸（FR. PEDRO LEONG） 歷史 聖安多尼堂嘅前身係1864年米蘭會會士喺般含道（今日明愛凌月仙幼稚園所在地）建立嘅小堂聖心堂，奉聖安多尼聖師為主保。1875年，小堂由基督學校修士會接辦。1879年聖安多尼堂喺聖心小堂側邊建成（今日英皇書院所在地），小堂就關閉，由聖安多尼堂繼承。 1921年因為政府收地，就搬去第三街聖類斯工藝院，並交由瑪利諾會主持。1927年慈幼會會士抵達香港，接辦聖類斯工藝院。1933年慈幼會決定興建新教堂，並由當時恩理覺主教批准有正式主理婚配權。1947年當時嘅主任司鐸韋助力神父親自去美國勸捐，獲款10幾萬港元，加上「玫瑰會所」（即係今日「女聖體會」）同全堂區教友鼎力支持之下，先至能夠動工。 1952年6月8號聖安多尼堂喺今日嘅位置舉行奠基，由教區副主教戴迪遐齡神父主持祝聖基石儀式。1953年教堂趕得切喺主保安多尼瞻禮日（6月13號）完成，由教區主教白英奇主持祝聖後啟用。 1963年聖安多尼堂十週年紀念，由主任司鐸恩澤民神父籌辦嘅聖安多尼小學宣告啟用，並由白英奇主教祝聖開幕。1968年劉志剛神父成為首任華人司鐸。1970年創立「傳教協會」（即係「堂區議會」嘅前身），為當時教區中少數有健全善會聯繫制度嘅堂區之一。 1971年聖類斯學校喺年中移交一啲課室（即係「會議中心」現址），劉神父將課室改成各類會議室、圖書館、影音室等，並發展青年中心同堂區議會，令到統籌同協調堂區內嘅傳教同牧民工作更加能夠達到標準。1978年何廣凌神父接手處理籌備裝修大計，分兩期進行，期間進行大型籌款活動，並藉住建堂銀禧紀念，將教友同善會嘅圈子拉近，當年嘅堂區活動同善會人數亦係歷年之冠。1984年整體建設完成。 1993年堂區再進行裝修，分為三期進行，首先修建天頂同外牆，繼以喺堂慶之後進行聖堂內嘅修建，最後就係會議中心嘅改建。至於四十週年嘅各類活動亦順利展開，到達六月舉行四十週年堂慶感恩祭鳄聯歡晚宴。1994年聖安多尼堂第二期裝修完成。李海龍神父繼任為主任司鐸。上任後，李神父立即著手籌備第三期裝修。1996年慶祝聖安多尼冊封為教會聖師嘅金慶。得到附有證書嘅聖安多尼聖髑（聖人嘅皮膚），喺聖安多尼堂聖安多尼像前奉放。由教宗代表 Mgr. Filoni 祝聖嘅聖母進教嘅佑像，供日後聖母出遊用。1997年紀念聖安多尼堂奠基四十五週年。 地理位置 聖堂位於第三街同山道之間嘅薄扶林道，聖堂嘅左邊側牆平行噉緊貼住馬路起，喺香港大學本部陸佑堂對面。六十年代由中環作起點嘅公共交通汽車嘅大學站路線，就喺聖堂門前做總站。 除咗聖安多尼堂之外，堂區更包括以下嘅彌撒中心： 上智之座小堂（英文：Our Lady Seat of Wisdom Chapel），位於香港大學利瑪竇宿舍。喺1929年建立，前身係利瑪竇宿舍小堂。 聖類斯小堂（英文：St. Louis School Chapel），位於香港聖類斯中學。 建築風格 聖堂外貌 聖堂面向馬路嘅大門同大閘到而家都冇用過，教友慣常出入嘅門口喺聖安多尼學校度。聖堂入口放咗慈幼會會祖聖鮑思高（John Bosco，1813-1888）嘅塑像，佢親切噉將左手搭喺聖多明我沙維豪（Dominic Savio，1842-1857）膊頭上，佢哋都係慈幼會特別恭敬嘅聖人。聖堂外露天嘅一角設有露德聖母洞，種有花草，係繁喧市區中嘅一個令人重返大自然嘅角落。 聖堂內貌 進入聖堂之後，可以見到聖堂內部冇支柱，寛濶嘅空間，好似一個小型嘅天空。由縱橫線條裝飾嘅平頂，令人感覺好似喺一架大蓬車裏面。聖堂最前方嘅正祭台，背後係一個圓拱，兩邊有吹住喇叭嘅漆金天使塑像。 圓拱外嘅兩側，左邊係聖母進教嘅佑像，右邊係耶穌聖心像。祭台頂嘅圓拱中央，有一個浮雕徽號以拉丁文寫住博愛篤信（Fide et Caritate）。1960年代禮儀改革前，正祭台上方供奉嘅係聖安多尼塑像，而家呢個該塑像放喺聖堂右邊嘅側祭台上。喺側祭台上有一個特製嘅小型座檯圓形面鏡嘅聖髑顯供架，喺中央設有好似手掌咁大小嘅圓盒，逢星期二供奉聖安多尼嘅骸骨，其他日子就供奉聖人嘅皮膚。聖安多尼嘅聖髑很受信徒嘅敬重，鄛多人為咗尋找遺失咗嘅人同物，都特登過嚟要求佢代禱。教會內稱聖安多尼為「失物主保」。 睇埋 聖安多尼堂 (澳門) 出面網頁 聖安多尼堂官方網站 上智之座小堂